钦定古今图书集成/明伦汇编/交谊典/第037卷 > 《周礼》 > 《春官》
## 钦定古今图书集成/明伦汇编/交谊典/第037卷 > 《周礼》 > 《春官》

乐师凡环拜，以钟鼓为节。

〈注〉环，谓旋也。拜，直拜也。〈订义〉郑锷曰：“环乃回环之义。群臣环外而拜天子，拜者众，恶其不齐，故奏钟鼓为节，使闻鼓而拜，闻钟而止。”黄氏曰：“汉何武举方正，召见槃辟雅拜，有司劾其虚伪。”服虔曰：“槃辟雅拜，行礼之容拜也。”师古曰：“槃辟犹盘旋也。此仪至汉犹在。”

### 大祝辩九一曰首二曰顿首三曰空首四曰振动五曰吉六曰凶七曰奇八曰褒九曰肃以享右祭祝

〈注〉稽首，拜头至地也。顿首拜，头叩地也。空首，拜头至手，所谓“拜手”也。“吉拜拜而后稽颡”，谓衰不杖以下者。言吉者，此殷之凶拜，周以其拜与顿首相近，故谓之吉拜云。“凶拜，稽颡而后拜”，谓三年服者。奇读为奇偶之奇，谓先屈一膝，今雅拜是也。或云：“奇读曰倚。倚拜，谓持节持戟拜，身倚之以拜。”郑大夫云：“动读为董，董以两手相击也。奇拜，谓一拜也。褒读为报，报拜，再拜是也。”郑司农云：“褒拜，今时持节拜是”也。肃拜但俯下手，今时撎是也。介者不拜，故曰“为事故敢肃使者。”元谓振动战栗、变动之拜。《书》曰：“王动色变”，一拜答臣下拜，再拜拜神与尸享献也，谓朝献馈献也。右读为侑。侑，劝尸食而拜。〈疏〉此《九拜》中，四种是正拜，五者逐事生名，还依四种正拜而为之也。〈订义〉“稽”之为言久也，拜头至地，其留甚久，此拜之最重者也。“顿”之为言暂也，头虽叩地，顿而便起，不久留焉，此稍重者也。《空首》，头略至手，其中空阔，其礼轻矣。